

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.1** | 2025. gada 30. janvārī  |

**7.**

**Par grozījumiem Ogres novada attīstības programmas 2022.–2027. gadam Investīciju plānā 2022.–2027. gadam**

Saskaņā ar Ogres novada pašvaldības (turpmāk – Pašvaldība) domes 2022. gada 24. novembra lēmumu “Par Ogres novada ilgtspējīgas attīstības stratēģijas 2022.-2034. gadam 2.1. redakcijas, Ogres novada attīstības programmas 2022.-2027. gadam 2.1. redakcijas un Vides pārskata apstiprināšanu”[[1]](#footnote-1) apstiprināta Ogres novada attīstības programma 2022.–2027. gadam[[2]](#footnote-2) (turpmāk – Attīstības programma), Attīstības programmas Rīcības plāns 2022.–2027. gadam[[3]](#footnote-3) un Investīciju plāns 2022.–2027. gadam[[4]](#footnote-4) (turpmāk – Investīciju plāns).

Saskaņā ar Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 73. punkta otro un trešo teikumu rīcības plānu un investīciju plānu aktualizē ne retāk kā reizi gadā, ievērojot pašvaldības budžetu kārtējam gadam. Aktualizēto rīcības plānu un investīciju plānu apstiprina ar domes lēmumu un ievieto Teritorijas attīstības plānošanas informācijas sistēmā.

Investīciju plāna 4.1.2. punkta projekts “Muzikālais teātris Rīgas ielā 15, Ogrē, Ogres novadā 4.kārta “Tautas nama pārbūve Rīgas ielā 15, Ogrē”” (turpmāk – Projekts) paredz bijušā Ogres Tautas nama ēku Brīvības ielā 2, Ogrē, Ogres nov., pielāgot Muzikālā teātra vajadzībām, aktivizējot kultūras sektoru, sniedzot pakalpojumus ar augstu pievienoto vērtību Ogres novada iedzīvotājiem, Latvijas iedzīvotājiem un ārvalstu viesiem. 2024. gada 18. decembrī Pašvaldības dome ar lēmumu “Par Ogres Muzikālā teātra darbības stratēģijas 2025. – 2029. gadam apstiprināšanu”[[5]](#footnote-5) apstiprināja Ogres Muzikālā teātra darbības stratēģiju 2025. – 2029. gadam[[6]](#footnote-6).

Īstenojot Projektu, konstatēta nepieciešamība aktualizēt informāciju par iepriekšējos gados izlietotā un plānotā finansējuma apmēru, Projekta aprakstu un īstenošanas termiņu.

Ogres novada ilgtspējīgas attīstības stratēģijas 2022.-2034. gadam[[7]](#footnote-7) (turpmāk – Stratēģija) trešais stratēģiskais mērķis (SM3) paredz nodrošināt mājsaimniecībām ērtu pakalpojumu pieejamību. Stratēģijas otrā horizontālā prioritāte *Ģimenei draudzīgas un sociāli atbildīgas rīcības un politikas* (IP2) ietver rīcību *veicināt visu sociālo grupu cilvēku izaugsmi ar izglītības (t.sk. mūžizglītības), kultūras, sporta un darba pieejamību atbilstoši viņu vajadzībām un interesēm.* Stratēģijas trešajam stratēģiskajam mērķim Attīstības programmā pakārtota otrā vidējā termiņa prioritāte *Pakalpojumu pieejamība un augstvērtīga dzīvesvieta* (VTP-2). Tās rīcības virzienam *Konkurētspējīgu izglītības pakalpojumu nodrošināšanai* (RV-2) ir pakārtoti seši uzdevumi, tostarp *Veicināt izglītības iestāžu infrastruktūras un materiāli tehniskās bāzes attīstību atbilstoši inovatīvajiem un daudzfunkcionālajiem risinājumiem* (U-2.2.). Savukārt viens no rīcības virziena *Konkurētspējīgu sporta pakalpojumu nodrošināšana* (RV-3) darba uzdevumiem paredz veicināt sporta infrastruktūras un sporta iestāžu materiāli tehniskās bāzes attīstību atbilstoši inovatīvajiem tehniskajiem risinājumiem.

Madlienas vidusskolā izglītības pakalpojumus saņem Lēdmanes, Krapes, Ķeipenes, Lauberes, Suntažu un Taurupes pagasta, Ogres nov., kā arī Zaubes pagasta, Cēsu nov., iedzīvotāji. Skolēnu pārvadājumus nodrošina Madlienas pagasta pārvalde, izmantojot autobusu ar augstu nolietojuma pakāpi. Nolūkā nodrošināt pakalpojuma nepārtrauktību un kvalitāti, konstatēta nepieciešamība Madlienas vidusskolas skolēnu pārvadāšanai iegadāties jaunu autobusu.

Ogres novada Sporta centra stadiona skrejceļš tiek izmantots ne tikai audzēkņu nodarbībām, bet arī profesionālajam sporta sacensībām. Minēto objektu nav iespējams efektīvi izmantot slikta tehniskā stāvokļa dēļ, tādējādi nepieciešama rekonstrukcija.

Ņemot vērā minēto un pamatojoties uz Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 73. punktu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Igors Miglinieks, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Santa Ločmele, Valentīns Špēlis), "Pret" – 1 (Toms Āboltiņš), "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

**1.** Izdarīt Ogres novada attīstības programmas 2022.–2027. gadam Investīciju plānā 2022.–2027. gadam (turpmāk – Investīciju plāns) šādus grozījumus:

1. izteikt 4.1.2. punktu jaunā redakcijā saskaņā ar 1. pielikumu;
2. papildināt ar 2.2.32. punktu saskaņā ar 2. pielikumu;
3. papildināt ar 3.2.19. punktu saskaņā ar 3. pielikumu.

**2.** Uzdot Pašvaldības Centrālās administrācijas Attīstības un plānošanas nodaļas telpiskajam plānotājam:

**2.1.** ievietot šo lēmumu un Investīciju plānu Teritorijas attīstības plānošanas informācijas sistēmā piecu darbdienu laikā pēc lēmuma pieņemšanas;

**2.2.** nodrošināt paziņojuma par šo lēmumu publicēšanu Pašvaldības oficiālajā tīmekļvietnē [www.ogresnovads.lv](http://www.ogresnovads.lv) nedēļas laikā pēc šī lēmuma pieņemšanas un tuvākajā Pašvaldības informatīvā izdevuma numurā.

**3.** Kontroli par lēmuma izpildi uzdot Pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)

1. <https://tapis.gov.lv/tapis/lv/downloads/152986> [↑](#footnote-ref-1)
2. <https://tapis.gov.lv/tapis/lv/downloads/152978> [↑](#footnote-ref-2)
3. <https://tapis.gov.lv/tapis/lv/downloads/171819> [↑](#footnote-ref-3)
4. <https://tapis.gov.lv/tapis/lv/downloads/203707> (18.12.2024. redakcija) [↑](#footnote-ref-4)
5. <https://www.ogresnovads.lv/lv/media/161652/download?attachment> [↑](#footnote-ref-5)
6. <https://www.ogresnovads.lv/lv/media/161655/download?attachment> [↑](#footnote-ref-6)
7. <https://tapis.gov.lv/tapis/lv/downloads/153036> [↑](#footnote-ref-7)